**Δήλωση του επικεφαλής της Κοινοβουλευτικής Ομάδας της Χριστιανοκοινωνικής Ένωσης της Βαυαρίας (CSU) κ. Thomas Kreuzer**

Κύριε Πρόεδρε, θα θέλαμε κι εμείς με τη σειρά μας να σας ευχαριστήσουμε για την θερμή υποδοχή εδώ, στον οίκο που δημιουργήθηκε από την δυναστεία Βίττελσμπαχ. Πράγματι, συμμετείχαν μέλη της αντιπροσωπείας μας, ειδικές ομάδες εργασίας, σε επιτροπές που είχαν να κάνουν με θέματα του ενδιαφέροντος μας.

Βρισκόμαστε εδώ λοιπόν, σαν μία αντιπροσωπεία από το βαυαρικό Κοινοβούλιο, εκπροσωπώντας το χριστιανοκοινωνικό κόμμα της CSU. Είμαστε η μεγαλύτερη κοινοβουλευτική ομάδα στο βαυαρικό Κοινοβούλιο, καθώς αποτελούμαστε από 85 μέλη και έτσι εκπροσωπούμαστε στη Βουλή της Βαυαρίας.

Ήδη το 2020 είχαμε προγραμματίσει αυτή μας την επίσκεψη στην Ελλάδα και χρειάστηκε δύο φορές να την αναβάλουμε λόγω της πανδημίας του κορωνοϊού. Τότε, το 2020 που είχαμε προγραμματίσει την επίσκεψη, δεν γνώριζε κανείς τι προκλήσεις θα αντιμετώπιζε ο κόσμος. Να αναφέρω, μεταξύ άλλων, την πανδημία του κορωνοϊού, την εισβολή της Ρωσίας στην Ουκρανία, όπως επίσης και την ενεργειακή κρίση την οποία αντιμετωπίζουμε σήμερα. Αυτά είναι θέματα με τα οποία βρισκόμαστε αντιμέτωποι σήμερα και θα βρισκόμαστε και μελλοντικά.

Αυτά είναι λοιπόν προβλήματα, τα οποία μόνο από κοινού μπορούμε να λύσουμε στην Ευρώπη και στον δυτικό κόσμο.Χαιρόμαστε που με την ευκαιρία της επίσκεψής μας μπορούμε να εμβαθύνουμε ακόμα περισσότερο τις ήδη στενές σχέσεις μεταξύ Βαυαρίας και Ελλάδας.

Η δήλωση του κ. Kreuzer αποτελεί προϊόν διερμηνείας και όχι μετάφρασης